ศรีอยุธยาลดต้นทุนดันเบี้ยโต
ศรีอยุธยาประกันภัย ยึดรูปแบบแบงก์ ลดต้นทุนทุกรูปแบบ ขายผ่านเว็บไซต์ ไม่เพิ่มสาขา ปรับลดพนักงาน ทำเบี้ยเพิ่มได้ 100%
22 ส.ค. 2559

ศรีอยุธยาประกันภัย ยึดรูปแบบแบงก์ ลดต้นทุนทุกรูปแบบ ขายผ่านเว็บไซต์ ไม่เพิ่มสาขา ปรับลดพนักงาน ทำเบี้ยเพิ่มได้ 100%
นายโรวัน ดี อาซี่ กรรมการผู้อำนวยการ บริษัท ศรีอยุธยา เจนเนอรัล ประกันภัย (SAGI) เปิดเผยว่า บริษัทจะนำเรื่องของระบบไอทีหรือเทคโนโลยีเข้ามาช่วยงานภายในและเพิ่มช่องทางขายใหม่ผ่านเว็บไซต์มากขึ้น ส่งผลให้หลังจากนี้ต้นทุนค่าใช้จ่ายของบริษัทจะเริ่มลดลงอย่างต่อเนื่อง 
นอกจากนี้ บริษัทยังไม่มีแผนเพิ่มสาขาใหม่อีกด้วย จากปัจจุบันที่มีอยู่ 18 แห่ง โดยมีแผนที่จะปรับเปลี่ยนการดำเนินธุรกิจมาใช้รูปแบบเดียวกับธนาคารพาณิชย์ ที่หันมาใช้การทำธุรกรรมทางออนไลน์มากขึ้น ทำให้ความจำเป็นในการมีสาขาลดลง ขณะเดียวกันในส่วนของงานบริการก็จะดึงพันธมิตรเข้ามาช่วยงานมากขึ้น ตามการขยายตัวของลูกค้า  
“ตอนนี้เริ่มเห็นผลแล้ว อย่างในช่วงไตรมาสแรกที่ผ่านมา ต้นทุนค่าใช้จ่ายเราอยู่ที่ 18% แต่พอมาไตรมาส 2 ต้นทุนค่าใช้จ่ายก็ลดลงมาเหลือ 16% และยังมีแผนที่จะปรับลดพนักงานแบบสมัครใจลงอีก 5% จากปัจจุบันที่มีอยู่ 400 คน ซึ่งเราต้องพยายามลดต้นทุนลงมาให้ได้มากที่สุด และจากแผนทั้งหมดดังกล่าว ทำให้เรามีศักยภาพที่จะเพิ่มยอดขายได้อีก 100% โดยที่ต้นทุนค่าใช้จ่ายไม่เพิ่มขึ้น เมื่อเทียบกับปี 2558 ที่ทำเบี้ยได้ 3,100 ล้านบาท” นายอาซี่ กล่าว
ทั้งนี้ บริษัทได้วางแผนกลยุทธ์ดิจิทัลระยะกลาง 3 ปี (2559-2561) เริ่มด้วยการขายประกันผ่านเว็บไซต์ www.mysagi.com มาตั้งแต่เดือน ก.ค.ที่ผ่านมา มีข้อดีทำให้สามารถส่งข้อมูลถึงลูกค้าได้โดยตรง สะดวก รวดเร็ว และช่วยลดค่าใช้จ่ายคนกลางได้ ที่สำคัญให้ความคุ้มครองได้ทันที ตอบสนองความต้องการและรูปแบบการใช้ชีวิตของลูกค้าในปัจจุบันได้เป็นอย่างดี
อย่างไรก็ตาม ในส่วนของแบบประกันที่ขายผ่านเว็บไซต์ช่วงแรกนั้น แบ่งออกเป็น 3 กลุ่ม คือ ที่ขายแล้วมีกลุ่มประกันอุบัติเหตุส่วนบุคคล (พีเอ) ค่าเบี้ยเริ่มต้น 399-2,000 บาท กลุ่มประกันรถยนต์ 2+ และ 3+ ค่าเบี้ย 6,000-1.2 หมื่นบาท และกลุ่มประกันสุขภาพที่จะเริ่มขายในเดือน ก.ย.นี้ ซึ่งตามแผนจะมีการขายแบบประกันทุกประเภทผ่านเว็บไซต์ให้ครบถ้วน ตั้งเป้าปีนี้ทำเบี้ยให้ได้ 10 ล้านบาท และอีก 2 ปีข้างหน้าทำเบี้ยให้ได้ปีละ 200 ล้านบาท